
Dietari de família sense mascareta


El personatge de Leopold Bloom, trenta-vuit anys, travessa tot Dublín en un sol dia i l'escriptor James Joyce (Rathgar, Dublín, Irlanda, 1882 - Zúric, Suïssa, 1941) ho aprofita per escriure «Ulisses», una de les novel·les que marquen una fita del gènere literari universal. L'escriptora Clara Queraltó (El Pla del Penedès, Alt Penedès, 1988) travessa tot un estiu d'una jove protagonista bibliotecària sisplau per força a temps parcial en un poble semirural, un estiu ple d'amor i desamor a «Com un batec en un micròfon», l'última novel·la guanyadora del Premi Anagrama, que entra a fons en una generació que es troba entre la vintena i la trentena.

Esmento aquestes dues novel·les, tan separades en el temps, perquè la dramaturga Lluïsa Cunillé (Badalona, Barcelonès, 1961) fa també que el seu protagonista, un jove d'uns vint-i-cinc anys, travessi la ciutat en una sola jornada, de punta a punta, de primera hora, a la piscina, a la nit en un polígon industrial, i s'insereixi en els seus pensaments i la visió del món que l'envolta en una mena de dietari familiar que Lluïsa Cunillé situa en temps de pandèmia i que titula «L'últim dia», els espectadors ja sabran per què al cap d'una hora d'un relat que alterna majoritàriament la primera persona i que, després d'un breu intermedi musical que fa de rerefons de la paraula amb l'últim «Andante sostenuto de la Sonata DV960» de Shubert, passi a la tercera persona, un salt dins el registre poètic que l'autora ja ha practicat en alguna altra de les seves obres com «Après moi le déluge».

James Joyce, Clara Queraltó, Lluïsa Cunillé, tres generacions amb una mirada similar: un protagonista solitari, el desconcert davant l'època que els ha tocat viure i, del desconcert, a la desesperació, la incomprensió, la incertesa, la por del present i la por del futur, la mirada enrere, el passat i el present, l'atenció interessada i la desatenció irresponsable de l'avi, de la mare, del germà, dels companys, del bidell de l'antiga escola, del soci del taller de reparació de bicicletes elèctriques i de la Rosaura —un personatge absent que amb prou feines se sap si en realitat existeix o és fruit de la imaginació del protagonista—, i darrere de tot la vida i la mort.

El de Lluïsa Cunillé és un relat urbà que l'autora ha creat pensant, esclar, en el teatre, sobretot perquè ho fa novament amb el director Xavier Albertí, amb qui ha estrenat o participat en una vintena llarga d'obres des de fa trenta anys, en un tàndem que sembla que no té data de caducitat.

Però «L'últim dia» és també un conte curt d'una extrema riquesa literària i que Xavier Albertí ha aprofitat per esprémer amb la continguda i a la vegada expressiva confessió del personatge, interpretat amb enteresa i brillantor per l'actor Alejandro Bordanove (29 anys), que ja va obrir expectatives amb «L'alegria», de Marilia Samper, i que ja havia coincidit amb Albertí i Cunillé al Teatre Nacional de Catalunya amb «L'emperadriu del Paral·lel».

El director Xavier Albertí —que en algunes funcions, alternant amb Jordi Cornudella, apareix a l'escenari per interpretar al piano la peça esmentada de Shubert— ha tractat escènicament el material sensible de «L'últim dia» amb el registre que —salvant totes les distàncies— va utilitzar amb el celebrat muntatge «El cos més bonic que s'haurà trobat mai en aquest lloc», de Josep Maria Miró i interpretat per Pere Arquillué.

L'aposta d'ara, amb l'obra de Lluïsa Cunillé, és de cambra, de cambríssima, es podria dir. Caixa negra, il·luminació matisada, ombres estirades, només el matís de les tecles i la partitura blanques del piano com a únic punt de llum, paraula i poc moviment, només algun subtil gest de puny esquerre i dit índex dret i lluïssor en la mirada per acolorir els passatges que s'endinsen en el drama. «L'últim dia» és un dietari de família en temps de pandèmia, però amb la mascareta fora, on tot és a la vista i no hi queda res per escodrinyar.
Andreu Sotorra, Clip de Teatre, 13 juliol 2024
L'últim dia: la consagració d'Alejandro Bordanove


La relació entre la dramaturga Lluïsa Cunillé i el director Xavier Albertí fon la professió amb l’amistat i es va iniciar ara fa trenta anys, en un llunyà 1994. Una vintena d’espectacles junts són l’exemple palpitant d’aquest tàndem artístic que ha evolucionat en paral·lel, i que ara ens acaba d’oferir el seu últim fruit. L’últim dia és un espectacle 100% Cunillé i 100% Albertí, un monòleg que converteix Alejandro Bordanove en el gran actor que molts ja intuíem que era. La relació professional entre Bordanove i Albertí també inclou diversos muntatges, i aquest cas em fa pensar com el director ens va confirmar            —definitivament— que Rubén de Eguía és un excel·lent actor amb «En mitad de tanto fuego».


«L’últim dia» és una d’aquells propostes tan aparentment senzilles que perden tota la gràcia si s’expliquen. L’últim dia de la vida d’un jove transcorre entre coses tan mundanes com una piscina, la visita a l’avi, un entrepà de formatge o un cafè amb llet. Tant l’escriptura de Cunillé com la direcció d’Albertí pressuposen la intel·ligència de l’espectador i deixen un espai perquè cadascú extregui les seves pròpies conclusions. Alejandro Bordanove ha crescut com a intèrpret davant dels nostres ulls, des que ens va enlluernar fa uns anys com a protagonista de L’alegria, el text de Marilia Samper. La seva veu i la seva mirada són ara més greus, i la tensió corporal que mostren els seus gestos denoten unes turbulentes aigües subterrànies. Cunillé, passejadora professional, coneix en profunditat els secrets de la ciutat, dels seus plats combinats i dels seus cines. La ciutat és, altre cop, un personatge més.


«L’últim dia» inclou un petit regal musical: la interpretació del mateix Xavier Albertí, al piano, de l’Adagi de l’última sonata de Schubert. Teatre de cambra i de proximitat: paraula, mirada i silenci. Un espai escènic com la Sala Atrium té tot el sentit del món amb propostes com aquesta: decidir si ens convertim en detectius o en guardaespatlles és a les nostres mans.
Oriol Puig Taulé, El País, 13 juliol 2024
La vida que penja de les agulles d'un rellotge


¿Heu vist alguna vegada “L’home mosca”, la centenària  i  sensacional obra mestra  filmada per Harold Lloyd durant l’edat d’or del cinema còmic mut? En cas contrari, ja esteu trigant massa. Però fins i tot si no l’heu vista, segur que sí que heu vist infinitat de vegades la seva imatge més emblemàtica, reproduïda sovint a rellotges domèstics d’aquests que penges a la cuina i fan molta patxoca: la imatge d’en Harold, agafat a la gens segura agulla d’un gran rellotge, d’aquells altres que trobes sovint als edificis de molta altura. I aquesta fràgil agulla, és l’únic que evita de moment (la cosa no pot durar gaire més) que en Harold caigui en el buit que s’obre als seus peus.

¿Però, com ha pogut arribar fins aquí? Doncs això us ho pot explicar millor que ningú el protagonista d’aquest magnífic monòleg amb el qual Lluisa Cunillé  demostra de nou que es troba en un moment de plena forma creativa: les molt recents estrenes d'“El gos” i “Al contrari!” ho venen a corroborar. I amb el qual es retroba (i ja van vint-i-sis cops al llarg de tres dècades) amb un Xavier Albertí que ha actuat també una mica com a mèdium entre l’autora del text i l’actor que l’interpreta, perquè, de fet, Alejandro Bordanove li havia transmès abans a Albertí unes vivències personals que Cunillé ha inclòs a la seva ficció escènica.


Aquest protagonista únic de l’obra que agafa vida teatral mitjançant un treball interpretatiu de Bordanove absolutament admirable us en farà un resum ràpid, de la famosa escena de “L’home mosca”. I d’alguna manera, convertirà l’escena en una bona metàfora del recorregut personal que realitza al llarg d’aquesta última jornada, seqüenciada a partir de la sèrie de trobades que manté amb un grapat d’altres persones que juguen un paper fonamental a la seva vida.

Tornant a la peli: si el bo d’en Harold acaba amb la vida penjada d’un fil (el fil d’una agulla de rellotge), no és pas perquè hagi volgut emular Spiderman, seguint l’exemple d’aquestes escaladors que, sense anar més lluny, es dediquen a trepar per la Torre Glòries sense cap mena de xarxa de seguretat. Si ell va pujant pis a pis per la façana de l’alt edifici on es troba el rellotge, és perquè algú altre l’animat a fer-ho, assegurant-li a cada pis que aquest seria l’últim esforç que li anava a demanar.

I això, més o menys, li pot passar a tothom. Com a tothom li pot passar que, impel·lit potser pels altres (xantatges emocionals i abusos de tota mena inclosos), pel tarannà que han pres les coses i pel ritme intern que ha agafat la pròpia existència, es trobi de cop sent conscient que ha arribat massa lluny, que s’ha situat en una zona de perill de la qual ja no pot recular com si res; que ara ja no li resta altra cosa que confiar que les agulles del rellotge que marca sense compassió l’inexorable pas del temps estiguin prou reforçades com per a suportar el pes d’un cos que a la mateixa persona que el conté, li pot semblar de vegades massa feixuc.


El cos del personatge creat per Cunillé, Albertí i Bordanove és el cos d’un noi de vint-i-cinc anys. Un noi prou jove encara per no poder ni voler  identificar-se amb l’existència d’aquests altres que semblen moure’s per camins de frustració ja irreversible. Però alhora un noi ja prou gran com per no ser conscient de com determinada està la seva pròpia existència per aquestes altres existències i per les seves sovint ben exigents demandes.

Arribat a aquest punt, cada dia pot ser també l’últim dia en el qual resta una possibilitat d’escapada: vist així, el títol podria agafar alhora una perspectiva ambigua més esperançadora. Però ni el gest, ni el to de veu, ni els ulls constantment mig plorosos sense arribar mai a deixar d’estar secs del magnífic Bordanove, s’inclinen massa cap a aquesta altra perspectiva, capaç de fer-te sortir dels carrers sense sortida.

Albertí, molt conscient que amb un text com aquest i amb un actor capaç de moure’s tota l’estona en un registre situat al nivell de la més continguda màxima emotivitat, no cal res més, opta també per la màxima sobrietat escènica. Només la presència d’un piano, del qual sortiran les notes de l’Andante sostenuto de l’última sonata de Schubert, a partir de la qual es produirà un gir dramatúrgic ben conseqüent amb allò que ja podies pressentir només llegint el títol de l’obra, vindrà a complementar aquest rigor escènic. Albertí, troba que aquesta música té una mena de pulsació cardíaca que li escau molt a la mena de pulsació també cardíaca que marca la temporalitat del text des de la seva primera escena. I veient el seu excel·lent muntatge, no es pot estar més d’acord amb Albertí.

Ramon Oliver, Recomana, 15 juliol 2024

Menos es mucho más


El programa de mano de «L’últim dia» nos recuerda una particularidad de la última obra de Lluïsa Cunillé, utilizado anteriormente en «Après moi le déluge»: la voz del narrador escindida en dos, saliendo y entrando del personaje. Pasadas las horas, esa escisión sobre el papel se fusiona en el escenario y en el recuerdo en una voz continua.

La voz en off de un largo plano secuencia que comienza con el protagonista mirando una imaginaria cámara mientras cuenta sus pulsaciones con dos dedos junto a la tráquea. El inicio de un monólogo interior que acompaña al protagonista a lo largo de una jornada.

Un día en la rutina cotidiana de un joven de 25 años que comparte piso con su hermano, sujeto a una situación laboral precaria, anclado emocionalmente en la adolescencia, buen nadador, propietario de una moto y cuidador de un abuelo cada vez más dependiente. Una narración río que fluye sin pausa. Seguramente más una ilusión creada por el director y el actor que por cómo está escrita.


Joyce con un Ulysses de aquí mismo, en las calles anónimas de cualquier barrio de clase media baja de una ciudad reconocible. Un deambular sin rumbo y sin embargo trillado, repetido hasta el hastío. Un dejarse llevar por las pequeñas obligaciones diarias sin el contrapeso de las grandes esperanzas. Quizá la leve ilusión de montar un pequeño restaurante con un colega. Un barrio que se confunde con el polígono, donde el drama es sinónimo de normalidad.

Un texto de Cunillé sin grandes misterios y los silencios camuflados en las palabras que nunca concluyen un recuerdo. Quizá esas palabras sin decir son todavía más delatoras que sanadoras. Todo es reconocible, cercano, corriente. Vulgar quizá. Las vivencias de un antihéroe de manual. Alguien que no suele merecerse una historia que contar. Pero Cunillé logra que nos convirtamos en su sombra —como si fuéramos portadores de una steadicam— y vislumbremos un sujeto que, tras un perfil solitario y cerrado, guarda bajo siete llaves una extrema fragilidad emocional, un desperado deseo de cariño y amabilidad. Anhelos pequeños, suaves, casi infantiles. Un Peter Pan a su pesar.


La puesta en escena dirigida por Xavier Albertí —que vuelve, digamos, a casa con un texto de Cunillé— también subraya esta dimensión anti-épica del personaje y su relato. También en una iluminación en extremo austera que huye del efecto. Quizá despiste en medio de tanta coherencia monacal la presencia de un piano de cola (un manejable mignon). Una promesa de dramatismo sin cumplir. Un objeto que se olvida. El guiño final a un subtexto compartido con el “andante sostenuto” de la Sonata D 960 de Schubert es tan interesante como brevísimo e intrascendente.


Tiene mucho más peso y sentido el tono uniforme, casi siempre sosegado, sin grandes inflexiones emocionales que modula la narración que conduce de manera espléndida y sobrecogedora Alejandro Bordanove. Como el gesto, reducido a la mínima expresión, casi nórdico. Una interpretación que a veces es sólo todo ojos, con una mirada que parece querer escapar de su presente; de brazos inertes sólo interrumpida —mejor dicho, distorsionada— por esporádicos movimientos que parecen accionarse desde un cuerpo ajeno. Espasmos calculados y estilizados para visibilizar la violencia ejercida por los otros, el entorno, la vida, sobre este sujeto que vamos conociendo. Bordanove —quizá en su interpretación más destacable— es un ejemplo de control, de extraer el máximo de un texto y una dirección que es una apuesta firme e intencionada por la sordina escénica. Una gran actuación construida sobre la imposibilidad de la fácil exhibición de recursos. Aquí menos es mucho más.
Juan Carlos Olivares, Recomana, 17 juliol 2024
«L'últim dia» d'Alejandro Bordanove: desesperança sense dramatisme


Xavier Albertí excel·leix en la distància curta. En un teatre de cambra com el que ens proposa sobre la nova obra de la seva gran còmplice Lluïsa Cunillé (una vintena de treballs conjunts): «L’últim dia», interpretada per un entregat còmplice més recent, Alejandro Bordanove.


«L’últim dia» és un monòleg escrit a partir de fets biogràfics que l’actor protagonista traslladava a Xavier Albertí i que aquest reenviava a Lluïsa Cunillé. Una obra d’encàrrec en què l'autora aprofita els inputs reals per crear una ficció: la història d’un jove d'uns 25 anys des del matí fins a la nit d’un dissabte qualsevol. O no, perquè si bé les seves activitats no difereixen de les de qualsevol dissabte, aquest tindrà el final que anuncia en el mateix títol.


Els enigmes que acostumen a envoltar les obres de Lluïsa Cunillé desapareixen en aquesta brillant narració literària o, en tot cas, s’amaguen darrere les relacions que aquest noi de vida tranquil·la i ordenada estableix amb amics, familiars i alguna desconeguda. Unes relacions de sana amistat, de solidaritat familiar, però emboirades amb un neguit contingut, amb una mena de resignació sense esperança. Un conte a cau d’orella en un espai buit a la vora d’un piano de cua que només sonarà uns instants amb la Sonata en si bemoll de Schubert, l’última que va compondre. En aquest moment Albertí es posa davant les tecles blanques i negres i la narració salta de la primera persona a la tercera en un gir dramàtic que Cunillé ja havia fet servir a «Après moi, le déluge».


Seguint l’esperit de contenció interpretativa que va imprimir al monòleg de Josep Maria Miró «El cos més bonic que s’haurà trobat mai en aquest lloc», en part heretat del seu mestre Joan Ollé, Xavier Albertí repta Bordanove sotmetent-lo a un tirànic hieratisme que concentra qualsevol emoció en el rostre, en uns ulls que anuncien el plor que no esclata i que parlen de la seva tristesa i en el moviment del dit polze de la mà esquerra que delata el nerviosisme de l'actor i del personatge. Un repte que l’actor supera amb escreix i una proposta íntima, ascètica per a degustadors de les coses mínimes.
Santi Fondevila, ARA, 19 juliol 2024

Detectiva Cunillé


A la Sala Atrium es pot veure «L’últim dia», una obra de Lluïsa Cunillé dirigida per Xavier Albertí. Ja fa trenta anys i vint-i-sis espectacles que dramaturga i director són amics i còmplices artístics. I a aquesta aliança, que cal celebrar, se suma l’actor Alejandro Bordanove, que havia treballat amb tots dos a «L’Emperadriu del Paral·lel» (2021) —i amb Albertí en uns quants muntatges més—. Aquí, la poètica de Cunillé s’inspira molt lliurement en una sèrie d’ítems biogràfics o emocionals de l’intèrpret. Això afavoreix que l’actor es projecti en el text —un material del tot autònom, val a dir— i se l’apropiï des d’un lloc singular, molt seu. Un desafiament d’altura, tenint en compte que la proposta de direcció és molt despullada.


La veu correspon al flux de consciència d’un jove de vint-i-cinc anys amb el present embarrancat en la manca d’expectatives i, també, en la nostàlgia per una adolescència no tan llunyana. Les característiques del monòleg que enfila fan més evident la naturalesa fantasmal del personatge teatral. No podem evitar preguntar-nos des d’on ens parla, per qui ens pren, què vol de nosaltres o quin estatut ens atorga. Reclama la nostra mirada i escolta, que atrapa fins al final, com feia Rubén de Eguía a «En mitad de tanto fuego» (2023) d’Alberto Conejero, també dirigida per Albertí. El to, però, se situa als antípodes de l’epopeia. Aquí la construcció verbal s’ajusta a la condició de flâneur d’extraradi. El fluid mental s’obre pas sense violència, com una obvietat i una necessitat alhora; el gest i l’expressivitat estan reduïts a mínims, desproveïts d’intencions capcioses. Els ulls humitejats contrasten amb la cadència eixuta, travessada per un dolor subterrani.


El noi sense nom relata fets d’un dissabte que llisca aparentment com tants d’altres, en un present que porta empeltats records molt vius, més que la seva actual existència, atrapada en la repetició i la falta de futur. El recorregut d’aquest últim dia —la piscina, la casa de l’avi, el bar de la cantonada, la perruqueria de la mare, el polígon industrial, la botellada en temps de pandèmia— es desvela en virtut d’una pulsió rapsòdica que fila orgànicament, amb solució de continuïtat.

Per més que relata en primera persona, el personatge apareix sempre com un secundari, talment com un reflex involuntari de les històries dels altres. Viu a casa del germà i treballa provisionalment —però ja fa tres anys!— a la botiga d’un amic que va marxar fora per guanyar més diners treballant de qualsevol cosa, com el jove d’«El sud» (2016). En certa manera, és un substitut. I, també, una mena d’àngel a qui la gent insisteix a trepitjar-li les ales. Més enllà de les coses que fa perquè toca, mostra una innata i desinteressada afabilitat, un impuls genuí que els altres sovint perverteixen o malinterpreten. En un sol dia, rep una oferta de feina de «socorrista auxiliar», una petició tàcita de lleialtat, una amenaça, dues advertències i una traïció, aquesta darrera per part d’una desconeguda de nom calderonià i ungles de mentida.


L’escalada d’un edifici que el personatge interpretat per Harold Lloyd es veu empès a fer a «L’home mosca» («Safety Last!», 1923) esdevé metàfora del laberint o espiral sense fi de petites obligacions i xantatges quotidians que el personatge de «L’últim dia» veu succeir-se fins a la mitjanit. Un cop iniciada la cadena d’esdeveniments, no hi ha manera de tornar enrere. Sempre hi ha nous obstacles que el precipiten en una fugida amunt o endavant, fins a restar suspès al caire de l’abisme: «Cada cop més angoixat, ja que des d’aquella alçada tot es comença a veure massa lluny i petit». L’al·lusió al fotograma de l’home penjat de l’agulla del rellotge ve a sumar-se a l’immens arxiu d’imatges que Cunillé fa servir per tematitzar el temps, tan sovint «decantat» —com diu Albertí— per fer prevaldre la subjectivitat del personatge.


El personatge es debat entre socórrer els altres i protegir-se ell mateix. Ha de decidir quina distància imposa entre ell i la resta; quin grau d’implicació vol tenir-hi. A estones és un detectiu —pren notes mentals, es deu a la veritat i no intervé—; a estones, un guardaespatlles —arregla bicicletes, cuida l’avi, soluciona problemes pràctics—. Però, quan es contempla des de fora, es veu com «un boxejador sonat que […] corre al seu racó per beure un glop d’aigua», o s’adona que s’ha convertit en una estàtua de pedra —com la dona gran de «La vergonya» (2011).


Com en tantes altres obres, Cunillé passeja la mirada per la precarització generalitzada —tant pel que fa a la situació econòmica i politicosocial com en termes de construcció identitària—, amb el focus posat en un de tants perdedors que assisteix amb estupor a les seves pròpies estratègies de resistència o supervivència íntima —no s’expliciten els traumes i derrotes més profundes per no banalitzar-les exposant-les al tòpic limitador o a l’intervencionisme matusser— i se sent urgit a prendre una decisió dràstica que el sostregui del corrent alienador.

En el revolt final de «L’últim dia» s’imposa una fractura en la partitura escènica que resulta decisiva —recordem que també en obres com «Après moi, le déluge» (2007), «Islàndia» (2017) i «El gos» (2023), artefactes cunillescos radicalment diferents entre si, trobem una escissió, un canvi de veu o de personatge—. En aquest cas, algú pren el relleu, ometent un fet crucial o ocultant-lo amb una pretensió d’objectivitat. La direcció ha volgut, a més, que determinats girs es manifestin amb moviments corporals poc orgànics, que cal llegir com l’impacte d’un agent extern sobre el paisatge emocional del personatge.


La dramaturga Lluïsa Cunillé és, ella sí, una detectiva que opera una «introspecció sobre la realitat» —en paraules de Xavier Puchades—. La gran omissió —i el gran tema— és el dolor. La tristesa continguda, però inequívoca, d’un jove a qui, com a tants d’altres, la pandèmia ha acabat de reduir les perspectives de futur. El seu estat anímic o pulsació s’acorda amb l’andante sostenuto de l’última sonata de Franz Schubert (D 960), que, interpretada pel mateix Xavier Albertí —en algunes funcions, per Jordi Cornudella—, marca un punt d’inflexió i no retorn. Màxima sobrietat escènica i extraordinari treball d’Alejandro Bordanove.

Ana Prieto Nadal, Núvol. 24 juliol 2024

Un text i un actor magnètics


Després de pràcticament 30 espectacles conjunts, la dramaturga Lluïsa Cunillé i el director Xavier Albertí es coneixen tant que pràcticament parlen el mateix llenguatge escènic. Els dos van coincidir amb l’actor Alejandro Bordanove a «L’emperadriu del Paral·lel» (Teatre Nacional, 2021) i allà, a partir d’un seguit de confessions personals de l’intèrpret al director, es situa la gènesi de «L’últim dia», el monòleg que els torna a reunir, aquest cop a la Sala Àtrium.


La profunda relació entre els artífexs de l’espectacle i la proximitat entre l’actor i alguns elements del text expliquen, molt probablement, la sòlida consistència d'aquesta proposta proposta, cosina-germana, formalment i en més petita proporció, d’aquell exitós «El cos més bonic que s’haurà trobat mai en aquest lloc» que Albertí va dirigir al Romea (2022).


Amb un minimalisme escènic que permet concentrar tota l’atenció en el text i, sobretot, en la interpretació, «L’últim dia» és un retrat de la generació dels joves de poc més de 20, gairebé sempre víctimes d’etiquetes errònies i que malden per sobreviure en un món que les generacions precedents no els han deixat gens cuidat.


Sense pràcticament moviments, amb una il·luminació molt neutra i amb l’únic suport puntual de les pulsions musicals de la darrera sonata escrita per Shubert, tan en primera com en tercera persona, Bordanove explica al públic la jornada d’un jove que fuig d’estereotips però que, a la vegada, és extremadament real. Cuida el seu avi, sona suport al seu germà, aguanta les fílies i les fòbies de la seva mare i malda per intentar passar-ho bé i, sobretot, per trobar el seu espai en el món i decidir què vol fer de la seva vida.


Però per als de la seva generació tot penja d’un fil o de l’agulla d’un rellotge com la que aguanta Harold Lloyd a l’escena culminant de «L’home mosca», després que el protagonista vagi trepant per la façana d’un edifici no pas per voluntat pròpia sinó per que l’impulsen a fer-ho i ell no té més remei que deixar-se portar fins i tot si això posa en risc la seva vida.


L’escena en què el protagonista de «L’últim dia» explica aquesta moment de la pel·lícula al seu germà és un punt culminant del text de Cunillé, a més d’una metàfora que, com tota l’obra, impulsa els espectadors a adoptar un paper actiu per resoldre aspectes que la peça deixa oberts i, sobretot, per buscar quines ressonàncies interiors li provoca.


Del conjunt, el que sobresurt més clarament, però, és el grandíssim treball d’Alejandro Bordanove. No només sap fer-se un lloc enmig de dos monstres com són Cunillé i Albertí sinó que ho fa amb una creació admirable, orgànica i magnètica, que el situa com un intèrpret al qual cal seguir molt de prop.

Marc Sabater, Recomana, 29 juliol 2024

